ಜಿಲ್ಲಾಸ್ಪತ್ರೆಯ ಎಕ್ಸ್-ರೇ ಕೋಣೆಯಲ್ಲಿ ಬೆಂಕಿ- ನಾಲ್ವರು ಅಸ್ವಸ್ಥ

ಕಲಬುರಗಿ: ಇಲ್ಲಿನ ಜಿಲ್ಲಾಸ್ಪತ್ರೆಯ ಎಕ್ಸ್ ರೇ ಕೋಣೆಯಲ್ಲಿ ಬೆಂಕಿ ಹೊತ್ತಿಕೊಂಡ ಪರಿಣಾಮ ನಾಲ್ವರು ಸಿಬ್ಬಂದಿ ಅಸ್ವಸ್ಥಗೊಂಡ ಘಟನೆ ನಡೆದಿದೆ.

ಎಸಿ ಸ್ಟೆಬಿಲೈಜರ್ ಸ್ಫೋಟಗೊಂಡ ಪರಿಣಾಮ ಈ ಅವಘಡ ಸಂಭವಿಸಿದೆ ಎನ್ನಲಾಗಿದೆ. ಕೂಡಲೇ ಆಸ್ಪತ್ರೆಯ ಸಿಬ್ಬಂದಿ ಫೈರ್ ಎಕ್ಸ್ಟಿಂಗ್ಯುಶರ್‍ನಿಂದ ಬೆಂಕಿ ನಂದಿಸಲು ಮುಂದಾದ್ರು. ಬೆಂಕಿ ನಂದಿಸಿದ ನಂತರ ಕೋಣೆಯಲ್ಲಿನ ಮಷೀನ್ ಹೊರತಗೆಯಲು ಹೋದಾಗ ದಟ್ಟ ಹೊಗೆಯಿಂದಾಗಿ ನಾಲ್ವರು ಡಿ-ಗ್ರೂಪ್ ಸಿಬ್ಬಂದಿ ಅಸ್ವಸ್ಥಗೊಂಡಿದ್ದಾರೆ. ಅಸ್ವಸ್ಥಗೊಂಡವರನ್ನು ಸಾತಲಿಂಗ್, ಫಜಲ್ ರಾಚಪ್ಪಾ ಹಾಗೂ ರವಿಕುಮಾರ್ ಎಂದು ಗುರುತಿಸಲಾಗಿದೆ.

ಡಿ ಗ್ರೂಪ್ ನೌಕರರು ಲಕ್ಷಾಂತರ ರೂ. ಮೌಲ್ಯದ ಯಂತ್ರೋಪಕರಣಗಳನ್ನು ಹೊರತಂದಿದ್ದಾರೆ. ಸದ್ಯ ಅಸ್ವಸ್ಥಗೊಂಡ ನಾಲ್ವರು ಸಿಬ್ಬಂದಿಗೆ ತೀವ್ರ ನಿಗಾ ಘಟಕದಲ್ಲಿ ಚಿಕಿತ್ಸೆ ನೀಡಲಾಗುತ್ತಿದೆ.